Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1365/2006 privind statistica transportului de mărfuri pe căi navigabile interioare în ceea ce privește acordarea de competențe delegate și de executare Comisiei pentru adoptarea anumitor măsuri /* COM/2013/0484 final - 2013/0226 (COD) */





EXPUNERE DE MOTIVE 1. CONTEXTUL PROPUNERII Tratatul privind funcționarea Uniunii Europene (TFUE) face distincție între competențele care pot fi delegate Comisiei pentru ca aceasta să adopte acte fără caracter legislativ și cu domeniu de aplicare general, care completează sau modifică anumite elemente neesențiale ale actului legislativ, astfel cum prevede articolul 290 alineatul (1) din TFUE (acte delegate), și competențele de executare care se conferă Comisiei atunci când sunt necesare condiții uniforme de punere în aplicare a actelor obligatorii din punct de vedere juridic ale Uniunii, astfel cum prevede articolul 291 alineatul (2) din TFUE (acte de punere în aplicare). Cu prilejul adoptării Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[1], Comisia s-a angajat să revizuiască[2], în lumina criteriilor prevăzute în TFUE, în special la articolul 290, actele legislative care nu au fost adaptate la procedura de reglementare cu control înainte de intrarea în vigoare a Tratatului de la Lisabona. În contextul alinierii Regulamentului (CE) nr. 1365/2006 al Parlamentului European și al Consiliului din 6 septembrie 2006 privind statistica transportului de mărfuri pe căi navigabile interioare[3] la noile norme ale TFUE, competențele de executare conferite în prezent Comisiei prin regulamentul respectiv ar trebui să fie garantate atribuindu-i-se Comisiei competența de a adopta acte delegate și/sau de punere în aplicare. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI Consultarea părților interesate și evaluarea impactului nu au fost necesare. 3. ELEMENTELE JURIDICE ALE PROPUNERII În ceea ce privește Regulamentul (CE) nr. 1365/2006, se propune abilitarea Comisiei în vederea adoptării de acte delegate cu scopul de a adapta pragul de acoperire statistică a transporturilor pe căile navigabile interioare, de a adapta definițiile și de a adopta unele noi, precum și de a adopta acte delegate pentru a adapta sfera de aplicare a colectării datelor și conținutul anexelor. De asemenea, se propune să se confere Comisiei competențe de executare pentru a se asigura condiții uniforme privind modalitățile de transmitere a datelor către Comisie (Eurostat), inclusiv standardele în materie de schimb de date și modalitățile de difuzare a rezultatelor de către Comisie (Eurostat), precum și pentru a se dezvolta și publica criterii și cerințe metodologice concepute pentru a asigura calitatea datelor produse, în conformitate cu procedura de examinare prevăzută la articolul 5 din Regulamentul (UE) nr. 182/2011. · Temeiul juridic Articolul 338 alineatul (1) din Tratatul privind funcționarea Uniunii Europene. · Alegerea instrumentului Regulament (UE) al Parlamentului European și al Consiliului. 4. IMPLICAȚIILE BUGETARE Propunerea nu are nicio implicație pentru bugetul UE. · Spațiul Economic European Actul propus se referă la un subiect de interes pentru Spațiul Economic European și trebuie, prin urmare, extins la acesta. 2013/0226 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1365/2006 privind statistica transportului de mărfuri pe căi navigabile interioare în ceea ce privește acordarea de competențe delegate și de executare Comisiei pentru adoptarea anumitor măsuri (Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 338 alineatul (1), având în vedere propunerea Comisiei Europene, după transmiterea proiectului de act legislativ către parlamentele naționale, hotărând în conformitate cu procedura legislativă ordinară, întrucât: (1) Ca urmare a intrării în vigoare a Tratatului privind funcționarea Uniunii Europene (denumit în continuare„tratatul”), competențele conferite Comisiei trebuie să fie aliniate la articolele 290 și 291 din tratat. (2) Cu prilejul adoptării Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[4], Comisia s-a angajat să revizuiască[5], în lumina criteriilor prevăzute în tratat, actele legislative care nu au fost adaptate la procedura de reglementare cu control înainte de intrarea în vigoare a Tratatului de la Lisabona. (3) Regulamentul (CE) nr. 1365/2006 al Parlamentului European și al Consiliului din 6 septembrie 2006 privind statistica transportului de mărfuri pe căi navigabile interioare[6] conferă Comisiei competențe pentru punerea în aplicare a unora dintre dispozițiile sale. (4) În contextul alinierii Regulamentului (CE) nr. 1365/2006 la noile norme prevăzute de TFUE, competențele de executare conferite în prezent Comisiei ar trebui să fie stabilite prin intermediul unor competențe de a adopta acte delegate și de punere în aplicare. (5) În ceea ce privește Regulamentul (CE) nr. 1365/2006, pentru a se lua în considerare evoluțiile economice și tehnologice, trebuie să-i fie delegată Comisiei competența de a adopta acte în conformitate cu articolul 290 din tratat în ceea ce privește adaptarea pragului de acoperire statistică a transporturilor pe căile navigabile interioare, adaptarea definițiilor și adoptarea unor definiții noi. În plus, Comisia trebuie să fie împuternicită să adopte acte delegate în vederea adaptării sferei de aplicare a colectării datelor și a conținutului anexelor. (6) Comisia trebuie să se asigure că aceste acte delegate nu implică sarcini administrative suplimentare semnificative pentru statele membre sau pentru unitățile respondente. (7) Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia trebuie să asigure transmiterea simultană, la timp și adecvată a documentelor relevante către Parlamentul European și Consiliu. (8) În vederea asigurării unor condiții uniforme pentru punerea în aplicare a Regulamentului (CE) nr. 1365/2006, Comisiei trebuie să i se confere competențe de executare pentru a adopta modalitățile de transmitere a datelor, inclusiv standardele în materie de schimburi de date, modalitățile de difuzare a rezultatelor de către Comisie (Eurostat) și, de asemenea, pentru a dezvolta și publica criterii și cerințe metodologice destinate asigurării calității datelor produse. Respectivele competențe trebuie exercitate în conformitate cu Regulamentul (UE) nr. 182/2011. (9) În conformitate cu principiul proporționalității, pentru realizarea obiectivului fundamental privind alinierea competențelor conferite Comisiei la articolele 290 și 291 din tratat, este necesar și adecvat să se stabilească norme cu privire la această aliniere în domeniul statisticilor privind transporturile. Prezentul regulament nu depășește ceea ce este necesar pentru realizarea acestui obiectiv, în conformitate cu articolul 5 alineatul (4) din Tratatul privind Uniunea Europeană. (10) În scopul asigurării certitudinii juridice, este necesar ca procedurile de adoptare a măsurilor care au fost inițiate, însă nu au fost finalizate înainte de intrarea în vigoare a prezentului regulament să nu fie afectate de prezentul regulament. (11) Prin urmare, Regulamentul (CE) nr. 1365/2006 trebuie modificat în consecință, ADOPTĂ PREZENTUL REGULAMENT: Articolul 1 Regulamentul (CE) nr. 1365/2006 se modifică după cum urmează: (1) La articolul 2 se adaugă următorul alineat (5): „5. Comisia este împuternicită să adopte acte delegate, în conformitate cu articolul 9, ținând cont de tendințele economice și tehnologice, privind adaptarea pragului de acoperire statistică a transportului pe căi navigabile interioare.” (2) La articolul 3 se adaugă următorul paragraf: „Comisia este împuternicită să adopte acte delegate în conformitate cu articolul 9, ținând cont de tendințele economice și tehnologice, privind adaptarea definițiilor și adoptarea unor definiții noi.” (3) La articolul 4 se adaugă următorul alineat (4): „4. Comisia este împuternicită să adopte acte delegate în conformitate cu articolul 9, ținând cont de tendințele economice și tehnologice, privind adaptarea sferei de aplicare a colectării datelor și a conținutului anexelor.” (4) La articolul 5, alineatul (2) se înlocuiește cu următorul text: „2. Modalitățile de transmitere a datelor către Comisie (Eurostat), inclusiv standardele în materie de schimb de date, se adoptă de către Comisie în conformitate cu procedura de examinare menționată la articolul 10 alineatul (2).” (5) La articolul 6 se adaugă următorul paragraf: „Modalitățile de difuzare a rezultatelor se adoptă de către Comisie în conformitate cu procedura de examinare menționată la articolul 10 alineatul (2).” (6) La articolul 7, alineatul (1) se înlocuiește cu următorul text: „1. Comisia adoptă, în conformitate cu procedura de examinare menționată la articolul 10 alineatul (2), criterii și cerințe metodologice destinate să asigure calitatea datelor produse.” (7) Articolul 9 se înlocuiește cu următorul text: „Articolul 9 Exercitarea competențelor delegate 1. Comisia este abilitată să adopte acte delegate, cu respectarea condițiilor stabilite în prezentul articol. 2. Atunci când exercită competențele delegate prin articolul 2 alineatul (5), articolul 3 și articolul 4 alineatul (4), Comisia se asigură că actele delegate nu creează o sarcină administrativă suplimentară considerabilă pentru statele membre și pentru respondenți. 3. Competența de a adopta acte delegate menționată la articolul 2 alineatul (5), articolul 3 și articolul 4 alineatul (4) se conferă Comisiei pe o perioadă nedeterminată, începând cu [Oficiul pentru publicații: vă rugăm să introduceți data exactă a intrării în vigoare a regulamentului de modificare]. 4. Parlamentul European sau Consiliul poate revoca în orice moment delegarea de competențe menționată la articolul 2 alineatul (5), articolul 3 și articolul 4 alineatul (4). O decizie de revocare pune capăt delegării competenței specificate în decizia respectivă. Aceasta intră în vigoare în ziua următoare publicării în Jurnalul Oficial al Uniunii Europene sau la o dată ulterioară, specificată în decizie. Decizia nu aduce atingere valabilității actelor delegate care sunt deja în vigoare. 5. Imediat ce adoptă un act delegat, Comisia îl notifică simultan Parlamentului European și Consiliului. 6. Un act delegat adoptat în temeiul articolului 2 alineatul (5), al articolului 3 sau al articolului 4 alineatul (4) intră în vigoare numai în cazul în care nici Parlamentul European, nici Consiliul nu au formulat obiecții în termen de două luni de la notificarea acestuia către Parlamentul European și Consiliu, sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Termenul respectiv se prelungește cu două luni la inițiativa Parlamentului European sau a Consiliului.” (8) Articolul 10 se înlocuiește cu următorul text: „Articolul 10 Comitetul 1. Comisia este asistată de Comitetul Sistemului Statistic European instituit prin Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (*). Comitetul respectiv este un comitet în înțelesul Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie(**). 2. Atunci când se face trimitere la prezentul alineat, se aplică articolul 5 din Regulamentul (UE) nr. 182/2011. ______________ (*) JO L 87, 31.3.2009, p. 164. (*) JO L 55, 28.2.2011, p. 13.” (9) Anexa G se elimină. Articolul 2 Prezentul regulament nu afectează procedurile de adoptare a măsurilor prevăzute în Regulamentul (CE) nr. 1365/2006 care au fost inițiate, însă nu au fost finalizate înainte de intrarea în vigoare a prezentului regulament. Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele [1] JO L 55, 28.2.2011, p. 1. [2] JO L 55, 28.2.2011, p. 19. [3] JO L 264, 25.9.2006, p. 1. [4] JO L 55, 28.2.2011, p. 13. [5] JO L 55, 28.2.2011, p. 19. [6] JO L 264, 25.9.2006, p. 1.